Die RK aanvaar egter nie alle aansprake van verskynsels nie en het 'n amptelike ondersoekproses van stapel gestuur om die egtheid daarvan te ondersoek. Dit het ook al gebeur dat die egtheid van 'n verskynsel nie ondersoek is nie maar dat die godsdiensgebruike wat dit laat ontstaan het sondermeer goedgekeur is.
Baie van die aansprake wat ondersoek is, is afgekeur. Van die laastes is "Our Lady of Surbiton" wat in 2007 verwerp is. Sommige van die verskynsels wat wel goedgekeur is, het sedertdien 'n groot impak op die breë kultuur soos bv. Our Lady of Guadalupe in Mexiko.
Vir van die verskynsels het die aanskouers gevra om 'n plek van aanbidding tot hul eer op te rig. Dit sê baie. Die satan begeer om aanbid te word (Mt.4:8-10). So ook sy dienaars wie se aanbiddingsplekke gewilde pelgrimsoorde geword het en miljoene besoekers per jaar lok.
Die basilika vir Our Lady of Guadalupe (Mexiko) ontvang bv. nagenoeg 10 miljoen besoekers per jaar, die Sanctuary of Our Lady of Fátima (Portugal) 6-8 miljoen en die Sanctuary of OurLady of Lourdes (Frankryk) 5 miljoen.
Die RK gee besondere eer aan die Fatima-verskynsel wat in 1917 aan drie jong kinders in Portugal verskyn het. Dit het voorspellings, versoeke, waarskuwings en beloftes rakende die Roomse geloof gemaak wat spoedig tot formele gebede in die kerk ontaard het.
Sommige van hierdie kerke stuur selfs standbeelde van dié verskynsel as gelukbringers na huise om op 'n sentrale plekke geplaas te word sodat lidmate in weerwil van God se bevel daarvoor kan neerkniel en tot Maria bid.
"Jy mag vir jou geen gesnede beeld of enige gelykenis maak van wat bo in die hemel is, of van wat onder op die aarde is, of van wat in die waters onder die aarde is nie. Jy mag jou voor hulle nie neerbuig en hulle nie dien nie; want Ek, die HERE jou God, is 'n jaloerse God..." (Ex.20:4,5).
God haat afgodery.
"God is Gees; en die wat Hom aanbid, moet in gees en waarheid aanbid" (Joh.4:24).
3. Bose geeste
Hierdie verskynsels is bose geeste; engele wat voor die skepping teen God in opstand gekom en saam met Satan uit die hemel gewerp is (2 Pet.2:4; Judas:6). Hulle slaag daarin om mense te mislei, selfs kerke:
".... Want die satan self verander hom in 'n engel van die lig. Dit is dus niks besonders wanneer sy dienaars hulle ook voordoen as dienaars van geregtigheid nie, maar hulle einde sal wees volgens hulle werke" (2 Kor.11:14,15).
Leë siele neig tot booshede. Daarom verskyn bose geeste telkens aan mense wat kennis van die bonatuurlike wil bekom. Wie 'n onheil uitbroei, word spoedig self daardeur vernietig!
Alle bonatuurlike verskynsels moet gelowiges aan die geestelike stryd in die geloofslewe herinner. Efes.6 praat van 'n stryd wat nie teen vlees en bloed gevoer word nie, maar teen die onsigbare magte van die duisternis. Bose geeste verskyn in alle denkbare vorms, selfs in geestelike gewaad.
Wie sy ore vir bonatuurlike verskynsels uitleen, maak die deur vir die satan oop. Dis hoe die Fatima-verskynsel amptelike Roomse dogma geword het; 'n kerk wat die duisternis met haar rug na die lig aanbid!
Die donker wêreld van die satan prikkel sommige mense se belangstelling. Wie nie met die satan handel wil dryf nie, moet uit sy winkel wegbly. Dis uiters gevaarlik want wie volgens die satan se kode leef, word aan sy reëls gebind!